CELEX: 32020R1540
Language: et
Date: 2020-10-22 00:00:00
Title: Komisjoni rakendusmäärus (EL) 2020/1540, 22. oktoober 2020, millega muudetakse rakendusmäärust (EL) 2019/1793 Indiast pärit seesamiseemnete osas (EMPs kohaldatav tekst)

23.10.2020   
               
               
                  ET
               
               
                  Euroopa Liidu Teataja
               
               
                  L 353/4
               
            
         KOMISJONI RAKENDUSMÄÄRUS (EL) 2020/1540,
         22. oktoober 2020,
         millega muudetakse rakendusmäärust (EL) 2019/1793 Indiast pärit seesamiseemnete osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti ii,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625 (mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus)), (2) eriti selle artikli 47 lõike 2 esimese lõigu punkti b ning artikli 54 lõike 4 esimese lõigu punkte a ja b,
         ning arvestades järgmist:
         
                     (1)
                  
                  
                     Komisjoni rakendusmääruses (EL) 2019/1793 (3) on sätestatud eeskirjad, milles käsitletakse teatavatest kolmandatest riikidest pärit mitteloomse toidu ja sööda liitu importimisel kehtestatud ametliku kontrollide arvu ajutist suurendamist, ja eritingimused, millega reguleeritakse teatavatest kolmandatest riikidest pärit, kõnealuse rakendusmääruse II lisas loetletud teatava toidu ja sööda liitu toomist mükotoksiinide, sealhulgas aflatoksiinide, pestitsiidide jääkide, pentaklorofenooli ja dioksiinidega saastumise ning mikrobioloogilise saastumise ohu tõttu.
                  
               
                     (2)
                  
                  
                     Hiljutiste toiduohutusega seotud vahejuhtumite tõttu, millest on teatatud määrusega (EÜ) nr 178/2002 loodud toidu- ja söödaalase kiirhoiatussüsteemi (RASFF) kaudu, ning teabe tõttu, mis käsitleb Indiast pärit seesamiseemnete suhtes liikmesriikides tehtud ametlikke kontrolle, on vaja muuta rakendusmääruse (EL) 2019/1793 II lisa.
                  
               
                     (3)
                  
                  
                     2020. aasta septembris teatati toidu- ja söödaalase kiirhoiatussüsteemi kaudu väga suurest etüleenoksiidi sisaldusest teatavate Indiast pärit või sealt saadetud ja liitu sisenenud seesamiseemnepartiide puhul. See sisaldus ületab rohkem kui 1 000 korda etüleenoksiidi jääkide piirnormi 0,05 mg/kg, mida kohaldatakse vastavalt Euroopa Parlamendi ja nõukogu määrusele (EÜ) nr 396/2005 (4).
                  
               
                     (4)
                  
                  
                     Selline saastumine kujutab endast tõsist ohtu inimeste tervisele liidus, kuna Euroopa Parlamendi ja nõukogu määrusele (EÜ) nr 1272/2008 (5) kohaselt on etüleenoksiid klassifitseeritud 1B kategooria mutageeniks, 1B kategooria kantserogeeniks ja 1B kategooria reproduktiivtoksiliseks aineks. Lisake ei kiideta heaks etüleenoksiidi kasutamist liidus toimeainena taimekaitsevahendites.
                  
               
                     (5)
                  
                  
                     Selleks et kaitsta inimeste tervist liidus, on seega vaja ette näha eritingimused seoses Indiast pärit seesamiseemnetes sisalduvate pestitsiidijääkidega. Eelkõige tuleks ametlikus sertifikaadis, mis vastavalt määruse (EL) 2019/1793 artikli 11 lõikele 1 koostoimes kõnealuse määruse II lisaga peab olema kaasas Indiast pärit seesamiseemnete kõigi saadetistega, ka märkida, et toodetest on võetud proovid ja neid on analüüsitud taimse päritoluga toodetes või nende pinnal esinevate pestitsiidijääkide suhtes ning et kõik proovivõtu- ja analüüsitulemused näitavad vastavust pestitsiidijääkide piirnorme käsitlevatele liidu õigusaktidele. Proovivõtu ja analüüside tulemused peaksid olema kõnealusele sertifikaadile lisatud.
                  
               
                     (6)
                  
                  
                     Praegust kaubavahetust silmas pidades tuleks Indiast pärit seesamiseemnete nende saadetiste suhtes, mis on päritolu- või lähteriigist, kui see riik ei ole päritoluriik, välja viidud enne käesoleva määruse jõustumise kuupäeva, jätkuvalt kohaldada enne seda kuupäeva kehtinud nõudeid.
                  
               
                     (7)
                  
                  
                     Lisaks tuleks pestitsiidijääkide olemasolu avastamiseks liidu piiridel tehtava füüsilise ja identsuskontrolli sageduseks Indiast pärit seesamiseemnete puhul kehtestada 50 %, et kaitsta inimeste tervist liidus.
                  
               
                     (8)
                  
                  
                     Seepärast tuleks rakendusmäärust (EL) 2019/1793 vastavalt muuta.
                  
               
                     (9)
                  
                  
                     Pidades silmas Indiast pärit seesamiseemnete saastunud saadetistest tulenevat tõsist ohtu inimeste tervisele ja vajadust kiiresti võtta meetmeid, peaks käesolev määrus jõustuma kolmandal päeval pärast selle avaldamist.
                  
               
                     (10)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) 2019/1793 muutmine
            Rakendusmääruse (EL) 2019/1793 II lisa muudetakse vastavalt käesoleva määruse lisale.
         
         
            Artikkel 2
            Üleminekumeetmed
            Määrust (EL) 2019/1793 kohaldatakse nii, nagu see kehtis enne selle muutmist käesoleva määrusega, Indiast pärit seesamiseemnete nende saadetiste suhtes, mis on lähetatud päritolu- või lähteriigist, kui see riik ei ole päritoluriik, enne käesoleva määruse jõustumise kuupäeva.
         
         
            Artikkel 3
            Käesolev määrus jõustub kolmandal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. oktoober 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  EÜT L 31, 1.2.2002, lk 1.
         
            (2)  ELT L 95, 7.4.2017, lk 1.
         
            (3)  Komisjoni 22. oktoobri 2019. aasta rakendusmäärus (EL) 2019/1793, milles käsitletakse teatavatest kolmandatest riikidest liitu sisenevate teatavate kaupade ametliku kontrolli ajutiselt rangemaks muutmist ja nende suhtes erakorraliste meetmete kohaldamist ning millega rakendatakse Euroopa Parlamendi ja nõukogu määrusi (EL) 2017/625 ja (EÜ) nr 178/2002 ning tunnistatakse kehtetuks komisjoni määrused (EÜ) nr 669/2009, (EL) nr 884/2014, (EL) 2015/175, (EL) 2017/186 ja (EL) 2018/1660 (ELT L 277, 29.10.2019, lk 89).
         
            (4)  Euroopa Parlamendi ja nõukogu 23. veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).
         
            (5)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
      
      
         
            LISA
            II lisa punktis 1 asendatakse kanne Indiast pärit seesamiseemnete kohta järgmise kandega:
            
               
                           Toit ja sööt (kavandatud kasutusotstarve)
                        
                        
                           CN-kood(1)
                           
                        
                        
                           TARICi alamrubriik
                        
                        
                           Päritoluriik
                        
                        
                           Oht
                        
                        
                           Identsus- ja füüsilise kontrolli sagedus (%)
                        
                     
                           „Seesamiseemned
                           
                           
                              
                                 (toit)
                              
                           
                        
                        
                           1207 40 90 
                        
                        
                            
                        
                        
                           
                              India (IN)
                           
                        
                        
                           Salmonella (*1)
                           
                        
                        
                           20
                        
                     
                           Pestitsiidijäägid (*2)
                               (*3)
                           
                        
                        
                           50
                        
                     
            
               (*1)  Proovid võetakse ja analüüsid tehakse kooskõlas käesoleva määruse III lisa punkti 1 alapunktis a sätestatud proovivõtumeetodite ja analüütiliste standardmeetoditega.
            
               (*2)  Vähemalt nende pestitsiidide jäägid, mis on loetletud Euroopa Parlamendi ja nõukogu 23. veebruari 2005. aasta määruse (EÜ) nr 396/2005 (taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta) (ELT L 70, 16.3.2005, lk 1) artikli 29 lõike 2 kohaselt vastu võetud kontrolliprogrammis ja mida saab analüüsida mitme jäägi samaaegset määramist võimaldava GC-MSil ja LC-MSil põhineva meetodiga (pestitsiidide esinemist tuleb kontrollida ainult taimsetes toodetes või nende pinnal).
            
               (*3)  Etüleenoksiidi jäägid (etüleenoksiidi ja 2-klooretanooli summa, väljendatud etüleenoksiidina).“